## Poslovnik o radu Povjerenstva Vlada Republike Hrvatske za granice jedinica lokalne samouprave

### NN 42/2012 (13.4.2012.), Poslovnik o radu Povjerenstva Vlada Republike Hrvatske za granice jedinica lokalne samouprave

42 13.04.2012 Poslovnik o radu Povjerenstva Vlada Republike Hrvatske za granice jedinica lokalne samouprave

POVJERENSTVO VLADE REPUBLIKE HRVATSKE ZA GRANICE JEDINICA LOKALNE SAMOUPRAVE

1077

Na temelju članka 28. stavka 2. Zakona o područjima županija, gradova i općina u Republici Hrvatskoj (»Narodne novine«, broj 86/2006, 125/2006 – ispravak, 16/2007 – ispravak, 95/2008 – Odluka USRH, 46/2010 – ispravak i 145/2010) Povjerenstvo Vlade Republike Hrvatske za granice jedinica lokalne samouprave, na sjednici održanoj 28. ožujka 2012. godine, donijelo je

POSLOVNIK

O RADU POVJERENSTVA VLADE REPUBLIKE HRVATSKE ZA GRANICE JEDINICA LOKALNE SAMOUPRAVE

Članak 1.

Ovim Poslovnikom propisuje se način rada Povjerenstva Vlade Republike Hrvatske za granice jedinica lokalne samouprave (u daljnjem tekstu: Povjerenstvo) u postupku rješavanja sporova o granicama jedinica lokalne samouprave.

Članak 2.

Postupak pred Povjerenstvom pokreće se ako granice između jedinica lokalne samouprave nisu utvrđene na način propisan zakonom, odnosno ako postoji potreba za izmjenom granice između jedinica lokalne samouprave zbog gospodarskih, prometnih ili drugih razloga.

Članak 3.

Postupak radi utvrđivanja ili izmjene postojećih granica pokreće se na pisani prijedlog općinskog načelnika ili gradonačelnika (u daljnjem tekstu: predlagatelj).

Uz prijedlog za pokretanje postupka, predlagatelj je dužan Povjerenstvu dostaviti svu pisanu dokumentaciju koja se odnosi na predmet spora o granici, a naročito: katastarski plan, kartografski prikaz spornog područja, očitovanje općinskog, odnosno gradskog vijeća o granici te drugu dokumentaciju koja se odnosi na predmet spora o granici.

Članak 4.

Ako prijedlog sadrži nedostatke zbog kojih se po prijedlogu ne može postupiti, odnosno ako dokumentacija uz prijedlog ne bude pribavljena i dostavljena u skladu s ovim Poslovnikom, Povjerenstvo će pozvati predlagatelja da u određenom roku otkloni nedostatke.

Ako predlagatelj ne otkloni nedostatke u prijedlogu, odnosno ako je prijedlog podnijela neovlaštena osoba, Povjerenstvo će zaključkom odbaciti prijedlog.

Članak 5.

Nakon što zaprimi prijedlog, Povjerenstvo dostavlja prijedlog drugoj stranci te određuje primjeren rok radi očitovanja na navode iznesene u prijedlogu.

Članak 6.

Povjerenstvo radi na sjednici.

Na sjednicu Povjerenstva pozvat će se predlagatelj i druga stranka radi očitovanja o predmetu spora o granici.

Sjednice Povjerenstva su javne.

Povjerenstvo može odlučiti da se s pojedine sjednice Povjerenstva isključi javnost.

Sjednicom Povjerenstva rukovodi predsjednik Povjerenstva ili neki od stalnih članova Povjerenstva, kojeg na to ovlasti predsjednik Povjerenstva.

Članak 7.

Povjerenstvo će radi rješavanja predmeta spora o granici razmotriti cjelokupnu dostavljenu dokumentaciju, saslušati stranke te po potrebi izvršiti očevid na terenu.

Članak 8.

Prilikom rješavanja predmeta spora o granici i određivanja granice jedinica lokalne samouprave, Povjerenstvo će naročito voditi računa o prostornoj povezanosti spornog područja; gospodarskoj povezanosti; dnevnim migracijskim tokovima; prometnoj povezanosti; financijskom značaju spornog područja za pojedinu jedinicu lokalne samouprave; područnoj pripadnosti spornog područja kroz povijest te o drugim važnim pitanjima od značaja za jedinice lokalne samouprave koje su u sporu.

Članak 9.

Povjerenstvo može održati sjednicu i izvan sjedišta Povjerenstva, ako ocijeni da će to pridonijeti učinkovitijem i ekonomičnijem rješavanju predmeta spora o granici.

O održavanju sjednice izvan sjedišta Povjerenstva, Povjerenstvo je dužno pravodobno obavijestiti stranke.

Članak 10.

Pozivi na sjednicu Povjerenstva dostavljaju se strankama najmanje osam dana prije održavanja sjednice Povjerenstva.

U pozivu treba biti naveden datum, sat i mjesto održavanja sjednice Povjerenstva.

Poziv mora sadržavati i uputu koja dokazna sredstva, odnosno dokumentaciju treba predočiti na sjednici Povjerenstva.

U hitnim slučajevima stranke se mogu pozvati telefonom, telefaksom ili elektroničkim putem.

O načinu pozivanja stranaka sastavlja se zabilješka u spisu.

Članak 11.

O radu Povjerenstva vodi se zapisnik.

Zapisnik sa sjednice Povjerenstva potpisuje predsjednik Povjerenstva.

Zapisnik sa sjednice Povjerenstva dostavlja se svim članovima Povjerenstva i strankama u sporu.

Članak 12.

Povjerenstvo je ovlašteno tijekom postupka poduzimati sve radnje koje drži nužnima u cilju prikupljanja i pravilnog utvrđivanja činjenica u svezi s predmetom spora o granici.

U tu svrhu, Povjerenstvo pribavlja potrebne podatke i dokumente od nadležnih tijela državne uprave, pravnih osoba s javnim ovlastima, javnih ustanova, javnih poduzeća, jedinica lokalne i područne (regionalne) samouprave.

Tijekom postupka Povjerenstvo može zatražiti od stranaka da u određenom roku pribave i podnesu isprave ili druge dokaze.

Članak 13.

Svi članovi Povjerenstva ovlašteni su ukazivati na pravna pitanja koja su značajna za odlučivanje, a naročito na pitanja koja se odnose na sadržaj i formu procesnih radnji koje se poduzimaju.

Tajnik Povjerenstva sudjeluje u raspravi pred Povjerenstvom, ali bez prava odlučivanja.

Članak 14.

Rokovi koje odredi Povjerenstvo za podnošenje podnesaka ne mogu biti duži od 30 dana.

Predsjednik Povjerenstva može u opravdanim slučajevima produljiti rok iz stavka 1. ovog članka.

Članak 15.

Troškovi za rad Povjerenstva podmiruju se sukladno posebnoj odluci.

Članak 16.

U tijeku postupka pred Povjerenstvom stranke se mogu sporazumjeti o predmetu spora o granici, sporazumno utvrditi ili izmijeniti granicu.

Potpisani sporazum dostavlja se Povjerenstvu, koje donosi odluku o obustavi postupka.

Ako Povjerenstvo utvrdi da sporazum nije sklopljen u skladu sa zakonom, Povjerenstvo će nastaviti postupak.

Sporazum se objavljuje u službenom glasilu općine, grada odnosno županije.

Članak 17.

Povjerenstvo može ovlastiti predsjednika ili pojedinog člana na poduzimanje određenih radnji u postupku.

Članak 18.

Za utvrđivanje spornih činjenica Povjerenstvo može odrediti vještačenje.

Povjerenstvo može imenovati jednog ili više vještaka od kojih će zatražiti nalaz o činjenicama koje će utvrđivati i mišljenje o pitanjima koja će razmatrati.

Povjerenstvo može naložiti strankama da vještaku dostave sve informacije i isprave radi pregleda.

Nalaz i mišljenje vještaka Povjerenstvo će dostaviti strankama u sporu na očitovanje u roku od 15 dana od dana dostave.

Ako Povjerenstvo smatra potrebnim vještak je dužan, nakon što podnese nalaz i mišljenje, sudjelovati na ročištu na kojem će strankama biti omogućeno postavljanje pitanja.

Članak 19.

Kad Povjerenstvo utvrdi da je predmet spora o granici raspravljen tako da se može donijeti odluka, zaključit će raspravu te se povući na vijećanje i glasovanje radi donošenja odluke o predmetu spora o granici.

Ako Povjerenstvo tijekom vijećanja i glasovanja zaključi da je radi dopune postupka, odnosno radi razjašnjenja pojedinih pitanja, potrebno ponovno otvoriti raspravu, donijet će o tome zaključak.

Članak 20.

O vijećanju i glasovanju vodi se zapisnik, kojeg potpisuju predsjednik Povjerenstva i članovi Povjerenstva.

Zapisnik o vijećanju i glasovanju čuva se u spisu u zatvorenom omotu.

Članak 21.

O predmetu spora o granici Povjerenstvo donosi odluku.

Odluka o predmetu spora o granici donosi se na sjednici natpolovičnom većinom glasova svih članova Povjerenstva.

Ako se ne postigne većina glasova potrebna za donošenje odluke o predmetu spora o granici, ponovo će se raspravljati o predmetu spora o granici.

Pojedini član Povjerenstva može izdvojiti mišljenje.

Odluku Povjerenstva o predmetu spora o granici potpisuje predsjednik Povjerenstva.

Članak 22.

Odluka o predmetu spora o granici sadrži: zaglavlje, uvod, izreku, obrazloženje, uputu o pravnom lijeku, potpis predsjednika Povjerenstva i otisak službenog pečata Povjerenstva.

Zaglavlje odluke sadrži: Grb Republike Hrvatske, naziv Republika Hrvatska, naziv Povjerenstva, brojčanu oznaku, mjesto i datum izrade odluke.

Uvod odluke sadrži: naziv Povjerenstva, sastav Povjerenstva, propis o nadležnosti, naziv stranaka u postupku i osoba ovlaštenih za zastupanje, kratku oznaku spora te dan sjednice Povjerenstva na kojoj je donesena odluka.

Izreka sadrži: odluku o predmetu spora o granici i odluku o troškovima postupka.

Obrazloženje odluke o predmetu spora o granici sadrži: kratko izlaganje zahtjeva stranaka, utvrđeno činjenično stanje, razloge koji su bili odlučujući pri ocjeni pojedinih dokaza, razloge zbog kojih nije usvojen koji od zahtjeva stranaka, razloge donošenja zaključaka o pitanjima postupka te propise na temelju kojih je riješen predmet spora o granici.

Uputa o pravnom lijeku sadrži: obavijest strankama da mogu izjaviti prigovor, kojem tijelu, u kojem roku i na koji način.

Članak 23.

Predsjednik Povjerenstva izrađuje pisani otpravak odluke o predmetu spora o granici, koji se dostavlja svim strankama u sporu.

Pisani otpravak odluke o predmetu spora o granici izradit će se najkasnije u roku od 30 dana od dana zaključenja rasprave.

Članak 24.

U roku od 30 dana od dana primitka odluke o predmetu spora o granici svaka stranka u sporu može zatražiti od Povjerenstva da u odluci ispravi pogreške u imenima ili brojevima, pisanju ili računanju te druge očite netočnosti u odluci ili ovjerenim prijepisima odluke.

Ispravak pogreške u odluci o predmetu spora o granici proizvodi pravni učinak od dana od kojeg proizvodi pravni učinak odluka o predmetu spora o granici koja se ispravlja.

Povjerenstvo može po službenoj dužnosti ispraviti pogreške u roku od 30 dana od dana otpreme odluke o predmetu spora o granici.

Ispravak odluke o predmetu spora o granici dostavlja se svim strankama u sporu.

Članak 25.

O pitanjima postupka Povjerenstvo donosi zaključak.

Protiv zaključka nisu dopušteni pravni lijekovi.

Članak 26.

Protiv odluke Povjerenstva o predmetu spora o granici može se izjaviti prigovor Vladi Republike Hrvatske u roku od 30 dana od dana dostave odluke.

Prigovor se dostavlja Vladi Republike Hrvatske putem Povjerenstva.

Prigovor odgađa izvršenje odluke o predmetu spora o granici.

Članak 27.

Prigovor izjavljen u roku Povjerenstvo će dostaviti strankama u sporu te im odrediti primjeren rok za očitovanje.

Ako se stranke u sporu ne usprotive prigovoru, Povjerenstvo može i samo izmijeniti odluku o predmetu spora o granici.

Protiv izmijenjene odluke o predmetu spora o granici, nezadovoljna stranka može podnijeti prigovor.

Ako Povjerenstvo ne izmijeni odluku po prigovoru, Povjerenstvo će Vladi Republike Hrvatske dostaviti spis na daljnje postupanje.

Članak 28.

Ako Vlada Republike Hrvatske ukine odluku Povjerenstva djelomično ili u cijelosti, te ako vrati predmet spora o granici na ponovno odlučivanje, Povjerenstvo će ponovno odlučivati o predmetu spora o granici.

Članak 29.

Odluka Vlade Republike Hrvatske po prigovoru dostavlja se strankama u sporu putem Povjerenstva.

Članak 30.

Sjedište Povjerenstva je u Zagrebu, Maksimirska 63.

Povjerenstvo ima pečat s Grbom Republike Hrvatske i natpisom »Republika Hrvatska; Povjerenstvo Vlade Republike Hrvatske za granice jedinica lokalne samouprave; Zagreb«.

Članak 31.

Ovaj Poslovnik stupa na snagu danom objave u »Narodnim novinama«.

Klasa: 015-01/12-01/9

Urbroj: 515-02-02-02/2-12-3

Zagreb, 28. ožujka 2012.

Predsjednik povjerenstva
Boris Milošević, v. r.

Ostalo, NN 42/2012-1077